หุ้นเอเชียผันผวน เซ่น “ทรัมป์” คว่ำการค้าจีน โยงแล็บ “อู่ฮั่น” ตัวการเกิด “โควิด”
ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบ …
หุ้นเอเชียผันผวน เซ่น "ทรัมป์" คว่ำการค้าจีน โยง "อู่ฮั่น" ตัวการเกิด "โควิด"
23 มิ.ย. 2563

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ หลังจากนายปีเตอร์ นาวาร์โร ที่ปรึกษาด้านการค้าประจำทำเนียบขาวกล่าวให้สัมภาษณ์กับรายการ “The Story” ของสำนักข่าวฟ็อกซ์ นิวส์ ในวันจันทร์ตามเวลาสหรัฐว่า ข้อตกลงการค้าระหว่างสหรัฐและจีนได้ยุติลงแล้ว หลังมีข้อมูลที่ทำให้มั่นใจว่า ไวรัสโควิด-19 มีต้นตอจากห้องแล็บในเมืองอู่ฮั่นของจีน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,636.06 จุด เพิ่มขึ้น 198.79 จุด, +0.89% ดัชนี SSE Composite ตลาดหุ้นจีนเปิดวันนี้ที่ 2,960.89 จุด ลดลง 4.38 จุด, -0.15% ดัชนี HSI ตลาดหุ้นฮ่องกงเปิดวันนี้ที่ 24,541.44 จุด เพิ่มขึ้น 30.10 จุด, +0.12% ดัชนี TAIEX ตลาดหุ้นไต้หวันเปิดวันนี้ที่ 11,618.42 จุด เพิ่มขึ้น 45.49 จุด, +0.39% ดัชนี KOSPI ตลาดหุ้นเกาหลีใต้เปิดวันนี้ที่ 2,149.13 จุด เพิ่มขึ้น 22.40 จุด, +1.05% ดัชนี FTSE STI ตลาดหุ้นสิงคโปร์เปิดวันนี้ที่ 2,635.69 จุด เพิ่มขึ้น 6.00 จุด, +0.23% ดัชนี FBMKLCI ตลาดหุ้นมาเลเซียเปิดวันนี้ที่ 1,511.15 จุด ลดลง 0.09 จุด, -0.01% ดัชนี PSE Composite ตลาดหุ้นฟิลิปปินส์เปิดวันนี้ที่ 6,324.52 จุด ลดลง 22.91 จุด, -0.36%
ทั้งนี้ นายนาร์วาโรกล่าวว่า  ประธานาธิบดีโดนัลด์ ทรัมป์ ได้ตัดสินใจยกเลิกข้อตกลงการค้ากับจีน หลังจากเจ้าหน้าที่ฝ่ายข่าวกรองของสหรัฐมีข้อมูลที่ทำให้เชื่อมั่นมากขึ้นว่า การแพร่ระบาดของไวรัสโควิด-19 มีต้นตอมาจากห้องทดลองในเมืองอู่ฮั่น
“มันจบแล้ว เรื่องนี้มาถึงจุดเปลี่ยนแล้ว หลังจากทั้งสองประเทศได้ลงนามการค้าเฟสแรกร่วมกันเมื่อวันที่ 15 ม.ค. แต่มันจบแล้วหลังจากเวลาสองเดือนเต็มที่เรามีข้อมูลบ่งชี้ว่าไวรัสโควิด-19 หลุดออกมาจากห้องแล็บในเมืองอู่ฮั่น ” นายนาวาร์โร กล่าวกับผู้ดำเนินรายการ The Story
ทั้งนี้ นายนาวาร์โรยังได้เปรียบเทียบการกระทำของจีนว่า คล้ายกับเมื่อครั้งที่รัฐบาลญี่ปุ่นได้จัดการเจรจาสันติภาพร่วมกับคณะทำงานของอดีตประธานาธิบดีแฟรงคลิน เดลาโน รู้สเวลท์ ในช่วงปลายปี 2484 ซึ่งเกิดขึ้นเพียงไม่กี่สัปดาห์ก่อนที่ญี่ปุ่นจะโจมตีเพิร์ลฮาร์เบอร์